আদিবাসী কুড়মী সমাজের রাজ্য সম্পাদক রাজেশ মাহাত বলেন, যে সমস্ত পরিকাঠামো নির্মাণ করা হচ্ছে তা নিয়ে তাতে আমাদের বিন্দুমাত্র অভিযোগ নেই। আমাদের মূল আপত্তি টুসুর মন্দির নির্মাণ এবং মন্দিরের ভেতরে মূর্তি নির্মাণ করে সেখানে পূজোর্চনা করা নিয়ে। ওই এলাকায় পর্যটনকেন্দ্র, হাসপাতাল যা খুশি করা হোক। কিন্তু আমাদের সংস্কৃতিকে অপমান করে এত সব কিছু আমরা মেনে নেব না। কুড়মী তথা আদিবাসী সংস্কৃতি ধ্বংস করার এটা একটা গভীর চক্রান্ত। ওই এলাকার মানুষ যে ভাবে নীরব আছেন তা খুবই নিন্দনীয়। টুসু মন্দির কথাটাই সোনার পাথর বাটির মতো। তা ছাড়া টুসুর কোনো মূর্তি হয় না, এটি সম্পূর্ণ ভবে চাষবাস কেন্দ্রিক একটি আদিবাসী লোকউৎসব মাত্র। প্রতি বছর অগ্রহায়ণ সংক্রান্তি থেকে শুরু করে পৌষ মাসের সংক্রান্তিতে টুসু ভাসানের মধ্য দিয়ে এই উৎসবের পরিসমাপ্তি ঘটে। প্রতি দিন সকাল-সন্ধ্যা পুজো করা টুসু সংস্কৃতির পরিপন্থী। আবেদন নিবেদনে কাজ না হলে বড়ো আন্দোলনে যাওয়ার হুমকি দিয়েছেন রাজেশবাবু।